Становище на Европейския комитет на регионите — Европейска стратегия за университетите

(2022/C 301/09)

Докладчик: Emil BOC (RO/ЕНП), кмет на Клуж-Напока Отправeн документ: Съобщение на Комисията до Европейския парламент, Съвета, Европейския икономически и социален комитет и Комитета на регионите — Относно европейска стратегия за университетите COM(2022) 16

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ (ЕКР),

1. приветства ангажимента на Съюза да насърчава високите постижения в образованието и подкрепата му в тази насока; във връзка с това подчертава важната роля на европейската стратегия за университетите в рамките на „пакета за висшето образование“, който ще даде възможност за постигане на европейското пространство за образование до 2025 г.;

2. подчертава, че цивилизацията, която укрепва демократичните ценности в Европа, може да бъде поддържана само ако се инвестира в човешкия капитал. В основата на ученето през целия живот е наличието на отлична образователна система, в чийто център стоят силните университети;

3. подчертава, че е важно да се подобри качеството на преподаването и научните изследвания в европейските университети и да се гарантира наличието, на местно и регионално равнище, на необходимата подкрепа за постигане на конкретните цели на тази стратегическа амбиция;

4. признава водещата роля на университетите в обществото и техния принос за устойчивото, адаптивно, приобщаващо и основано на демократичните ценности развитие както на държавите членки, така и на местните общности и региони. Ролята на университетите е още по-важна в кризисни ситуации, когато те могат да спомогнат за преодоляването на кризата и да насърчат възстановяването след нея ( 1 )

5. подчертава решаващата роля на университетите за справяне с глобалните предизвикателства. ЕС отдавна подчертава необходимостта от по-тесни връзки между научните изследвания, преподаването, ученето и иновациите в университетите, като същевременно се подобрява финансирането за висшите учебни заведения, за да се консолидира необходимото ниво на качество. Университетите като източник на нови знания в областта на научните изследвания и иновациите играят съществена роля за решаването на неотложните обществени проблеми, установени от мисиите на ЕС;

6. обръща внимание на факта, че университетите трябва да се разглеждат като съществен компонент на европейската култура и че многообразието на академичния сектор, включително образователните институции, научноизследователските институции и професионалните училища и др., е стратегически актив;

7. отбелязва, че присъствието на университети на местно и регионално равнище в повечето случаи представлява значително конкурентно предимство за общностите, в които те се намират ( 2 ) . Например инвеститорите са заинтересовани и привлечени от общности с висококвалифицирана работна сила и възможности за сътрудничество с академичните среди и за трансфер на технологии и ноу-хау от университетите към стопанския сектор. Присъствието на университет също така генерира значителни приходи в съответните общности ( 3 ) , тъй като студентите, преподавателите и други служители изразходват значителни суми в тях (налице е значителен мултиплициращ ефект по отношение на потреблението, генерирано от университетите). Освен тези икономически измерими ползи присъствието на университетите създава космополитен климат на местно равнище, характеризиращ се с присъствието на международни студенти и преподаватели, както и с ценности на толерантност, културно, религиозно и етническо многообразие, наред с други ( 4 )

8. приветства многостепенния подход, предложен в европейската стратегия за университетите, който предвижда съгласуване на целите на публичната политика и инвестициите на европейско, национално, регионално и местно равнище; подчертава обаче, че по-силното местно и регионално измерение би било от полза за разработването и прилагането на идеалния академичен модел в бъдеще;

9. подчертава значението на създаването на стратегически партньорства между местните и регионалните власти и университетите, включително при разработването на стратегиите за местно и регионално развитие. Университетите играят решаваща роля за развитието на ориентирани към местните условия екосистеми, за които регионалните стратегии за интелигентна специализация предоставят добра основа;

10. посочва, че местните и регионалните власти могат да подкрепят университетите чрез създаване и укрепване на условията, свързани с местния и регионалния контекст (достъп до редица инфраструктури и услуги, качество на живот, приобщаваща околна среда и др.), които могат да повишат конкурентоспособността на университетите на световния пазар;

11. подчертава, че в рамките на ЕС вече съществува отлична традиция на сътрудничество между университети от различни държави членки в рамките на програмата „Еразъм +“ и че това следва да продължи;

12. отбелязва, че ролята на университетите в обществото се развива и те поемат нови функции в допълнение към традиционните (главно в областта на образованието и научните изследвания) ( 5 ) . Понастоящем университетите се преосмислят като ключови участници по-конкретно в областта на технологични и социални иновации, предприемачество и трансфер на технологии към икономиката. Те не са изолирани от общностите и обществото, а се превръщат в участници, които могат да допринесат значително за решаването на обществени проблеми ( 6 )

13. подчертава, че университетите са ключови участници в насърчаването на цели от първостепенно значение за ЕС, като например екологичния и цифровия преход. Те имат солиден експертен опит в тези области и същевременно могат да прилагат и разпространяват добри практики в тази област сред местните общности, в които развиват дейността си;

14. отбелязва, че университетите могат да предоставят решения и създават инструменти за справяне с редица основни проблеми, пред които е изправен ЕС, като изтичането на мозъци ( 7 ) и обезлюдяването на селските райони. Отрицателните последици от това явление и значението на движението на мозъци са тясно свързани със сътрудничеството и партньорствата между университетите, местните и регионалните власти, бизнеса и гражданското общество; подчертава необходимостта от значително увеличаване на усилията за намаляване на разделението в Европа в областта на знанието и иновациите и за преодоляване на различията в областта на иновациите между Европа и САЩ;

15. подчертава значението на постоянното и широкомащабно идентифициране и използване на най-добри практики на местно и регионално равнище в сътрудничество между местните и регионалните власти и университетите. В този контекст създаването на транснационални мрежи, насочени към разпространяване на добри практики и широко включване на заинтересованите страни във висшето образование, е приоритет за местните и регионалните власти в държавите членки. Подобна мрежа би могла да бъде включена в европейската стратегия за университетите;

16. обръща внимание на факта, че университетите са изправени пред значителни предизвикателства и пречки в този процес на трансформация и поемане на нови отговорности. Всички държави членки най-вероятно са изправени пред финансови затруднения. Във връзка с това Комитетът предлага да се изготви инвестиционна стратегия, която да отчита финансирането на регионално, национално и европейско равнище, и призовава за отчитане на сътрудничеството между публичния, частния и нестопанския сектор с цел укрепване на капацитета на европейските университети. Освен това КР отбелязва, че съществуват предизвикателства, свързани с равнището на академична автономност и/или политическа намеса във важни решения относно финансирането на университетите, набирането и подбора на преподаватели, свободата на изразяване, избора на теми и ориентацията на научноизследователските дейности, възможностите за свободна комуникация, без цензура на резултатите от научните изследвания и др.;

17. подчертава, че е важно местните и регионалните власти в държавите членки да участват активно в укрепването на многообразието на местните и регионалните екосистеми и в насърчаването на сътрудничеството и доверието между различните сектори на общностите. Комитетът отбелязва, че на местно и регионално равнище университетите трябва да се разглеждат като част от по-широки екосистеми, обхващащи широк кръг от заинтересовани страни ( 8 ) . За да могат университетите да предоставят нови умения за творческо решаване на проблеми, използването на технологии или ефективната комуникация в общността, сътрудничеството между университетите и съответните местни участници е от съществено значение;

18. отбелязва, че задълбочаването на транснационалното сътрудничество между университетите и развитието на европейското измерение на висшето образование са ключови приоритети на европейската стратегия за университетите. Във връзка с това Комитетът счита, че местните и регионалните власти могат да предприемат мерки за подкрепа, когато е целесъобразно, на транснационалното академично сътрудничество (инициативата „Европейски университети“ в рамките на „Еразъм +“ е важен инструмент в тази област за университетските алианси, насочени към високи постижения). Местните и регионалните власти могат да подкрепят практиките, предложени в стратегията, като например инициативата за европейска студентска карта. Тази карта може да бъде призната не само на университетско равнище, но и в контекста на отношенията между транснационални студенти, изследователи и преподаватели, от една страна, и местните администрации, от друга страна (напр. разрешения за пребиваване, карти за обществен транспорт и достъп до музеи);

19. подчертава, че в рамките на европейската стратегия за университетите местните и регионалните власти в държавите членки трябва да действат като посредници, способни да обединяват различни заинтересовани страни от общността около инициативи и проекти от интерес за университетите. Освен това КР отбелязва, че в много държави членки местните и регионалните власти не носят пряка отговорност за финансирането на университетите. Те обаче могат да улеснят финансирането на университетите и техните инициативи от различни фондове, създавайки полезни взаимодействия на местно и регионално равнище;

20. отчита, че университетите са изправени пред необходимостта да преосмислят учебните програми, за да отговорят възможно най-ефективно на бързия напредък в областта на технологиите, на екологичния и цифровия преход и на структурните промени в европейските пазари на труда, с оглед на които се изискват нови умения ( 9 ) . Комитетът подчертава също, че местните и регионалните власти могат да играят важна роля в този процес на преструктуриране на учебните програми и развиване на съответните нови умения; Комитетът същевременно подчертава, че макар университетите значително да допринасят за повишаване на пригодността за заетост и икономическата конкурентоспособност в рамките на глобализираната икономика, трябва да се запази автономният характер на висшето образование;

21. подчертава ролята на местните и регионалните власти за създаването и укрепването на местните и регионалните екосистеми, които насърчават активното сътрудничество и изграждането на мрежи между поднационалните органи на управление, бизнеса, промишлеността и академичните среди. Местните и регионалните власти трябва да действат като инициатори и посредници в тези екосистеми, като откриват възможности за сътрудничество, разпределят различни ресурси, включително финансови, необходими за изграждане на мрежи и дейности за сътрудничество, и подкрепят създаването на структури като образователни центрове на местно и/или регионално равнище. Това са отлични инструменти, предназначени да осигурят форум за диалог и сътрудничество между основните участници във формалното образование в подкрепа на младите хора в професионалното им обучение. Въз основа на тези образователни центрове местните и регионалните власти могат, в партньорство с други участници в екосистемите, да прилагат инструменти като фондове за иновации, микрофинансиране с безвъзмездни средства за стартиращи предприятия в няколко ключови области и др.;

22. счита, че начинът, по който студените трябва да учат днес, е почти напълно различен от този в миналото; следва да им се предоставят възможности за прилагане на теоретични концепции в реални ситуации и за решаване на проблеми, които те виждат в рамките на своите общности. Местните и регионалните власти могат да улеснят, в сътрудничество с университетите и други участници в местната екосистема, такъв образователен опит, например чрез подпомагане на „живите лаборатории“, представяне на въпросите на обществената политика за анализ от студентите, разработване на общи стратегически проекти в полза на общността или улесняване на сътрудничеството с други заинтересовани страни от общността;

23. счита, че местните и регионалните власти, в партньорство с университетите и други участници в местната или регионалната екосистема, могат значително да подкрепят младите предприемачи, включително студенти или висшисти, като улесняват достъпа им до ключови ресурси, предназначени за иновации. Много млади хора/студенти се нуждаят от ресурси като лаборатории, нови технологии, нови връзки за разработване на бизнес проекти и/или продукти и услуги. Местните и регионалните власти могат, в партньорство с други субекти с такива ресурси, да улеснят достъпа на младите предприемачи до ресурси за иновации (работни пространства, обучение, консултации и др.);

24. подчертава, че местните и регионалните власти могат да развиват интелигентни отношения с университетите в областта на развитието на общностите. Важно е университетите да създават знания и услуги в полза на общностите, в които развиват дейността си. Местните и регионалните власти имат възможност да улеснят тези отношения чрез създаване на програми за постоянно включване на университетите в решаването на проблемите, пред които са изправени общностите, чрез използване на университетски консултантски и експертни услуги и чрез разпространяване на нови най-добри практики, така че повече общности и публични власти да могат да ги прилагат. Общественото признание и насърчаването на участието на университетите също играят особено важна роля за легитимирането на различните академични и/или професионални среди, като насърчават университетите да насърчават участието на преподаватели, изследователи и студенти на местно равнище;

25. подчертава, че различни местни и регионални общности от всякакъв мащаб могат да се възползват в еднаква степен от присъствието на университети. Местните власти могат да допринесат значително за развитието и привлекателността на университетите, като създават условия за високо качество на живот и насърчават нагласи и поведение, които благоприятстват толерантността, приобщаването, културното многообразие и сигурността в публичното пространство. Университетите могат да установяват определени дейности и филиали не само в големите градски центрове, но и в средните и малките градове. Местните и регионалните власти могат да насърчават създаването на университетски разширения и/или научноизследователски институции в тези по-малки общности, като подкрепят и прилагат различни мерки, като например достъпни възможности за настаняване на студентите, възможност за използване на обществени сгради за целите на преподаването, научните изследвания и разпространението на знания, като разработват показатели за добро качество на живот и извличат определени ползи, които големите градски центрове не предлагат;

26. счита, че цифровата трансформация на местно и регионално равнище може да бъде ускорена чрез сътрудничество с университетите и пълноценно използване на техните ресурси в тази област. В отношенията си с местните и регионалните власти те могат да предоставят консултации или да прилагат стратегии за цифрова трансформация на местно или регионално равнище. Що се отнася до цифровите умения, университетите, в партньорство с местните власти, могат да предлагат краткосрочни курсове или приобщаващо обучение за всички, с акцент върху определени групи, изложени на риск от изключване (като възрастните хора или нискоквалифицираните лица);

27. счита, че местните и регионалните власти могат да подкрепят развитието на хибридни комплекси за стимулиране на процеса на цифрова трансформация в общностите и университетите, като гарантират равни възможности, насърчават социалната интеграция, подобряват конкурентоспособността на младите хора на пазара на труда, укрепват работата с младежта, недискриминацията и междукултурното разбирателство. Хибридните комплекси следва да обърнат внимание на комуникацията, за да се гарантират равни възможности и на разпространението на информацията, за да се гарантира, че тя е действително достъпна за всички отговарящи на условията млади хора, особено за тези, които живеят в периферните региони. Местните и регионалните власти могат също така да подкрепят финансово отварянето на тези хибридни комплекси за различни заинтересовани участници от общността, по-конкретно групите, изложени на риск или в неравностойно положение, уязвимите и изложени на риск млади хора (незаети с работа, учене или обучение, безработни млади хора, жени, бежанци, хора с увреждания, пенсионери и др.). В политиките на ЕС и на държавите членки трябва да се даде приоритет на приобщаването на младите хора, изложени на риск.

28. подчертава, че университетите имат познания и значителен експертен опит в областта на екологичния преход. Те могат също така да бъдат пример за добра практика с образователна и информационна роля в този преход. Университетите, в партньорство с местните и регионалните власти, могат да развиват зелени комплекси и да участват активно в процесите на обновяване на градската среда, като предлагат на общността такива комплекси или модели на сгради в областта на енергийната ефективност или екодизайна;

29. приветства включването на ясна пътна карта, годишни показатели и референтни показатели за изпълнението на стратегията, както КР вече препоръча, за да се оценява напредъкът към постигането на целите на европейското пространство за образование. Обръща все пак внимание на необходимостта от включване на местно и регионално измерение при създаването на Европейската обсерватория за висшето образование, което би дало възможност за използване на европейския набор от показатели и на местно и регионално равнище;

30. отбелязва, че местните и регионалните власти могат да подкрепят европейските университети в усилията им за интернационализация и насърчаване на ролята на Европейския съюз на международната сцена. Това ще включва подкрепа за участието на европейските университети в амбициозни транснационални алианси, насочени към развитие на дългосрочно системно сътрудничество в областта на образованието, научните изследвания и иновациите и предоставяне на постоянни възможности за университетска мобилност за студенти, преподаватели, изследователи и служители.

Брюксел, 28 април 2022 г. Председател на Европейския комитет на регионите Apostolos TZITZIKOSTAS

(1) Howard, G., Weinstein, R., Yang, Y. (2021), Do universities improve local economic resilience? (Допринасят ли университетите за подобряване на местната икономическа устойчивост?), IZA DP № 4422, на разположение онлайн (на английски език) на адрес: https://docs.iza.org/dp14422.pdf.

(2) Fonseca, L., Nieth, L. (2021), The role of universities in regional development strategies: A comparison across actors and policy stages (Ролята на университетите в стратегиите за регионално развитие: сравнение между участниците и на всички етапи от изготвянето на политиките), European Urban and Regional Studies, 22(3); Goddard, J, Puukka, J. (2008), The engagement of higher education institutions in regional development: an overview of the opportunities and challenges (Ангажираността на висшите учебни заведения в регионалното развитие: обща картина на възможностите и предизвикателствата), Higher Education Management and Policy, 20(2): 11–41.

(3) Chirca, A., Lazar, D.T. (2021), Cluj-Napoca without students: an estimation of the gap in the city’s economy (Cluj-Napoca без студентите: оценка на пропуснатите ползи за икомиката на града), Transylvanian Review of Administrative Sciences, 66E: 44 — 59.

(4) Goddard, J., Vallance, P. (2014), The University and the city (Университетът и градът) Higher Education, 68 (2): 319–321.

(5) Liddle J., Addidle G.D. (2022), The Changing Role of Universities in Society: Key Influences in The Role of Universities and HEIs in the Vulnerability Agenda. Rethinking University-Community Policy Connections (Развитието на ролята на университетите: основните влияния в ролята, която играят университетите и висшите учебни заведения в стратегията за борба с уязвимостта. Преосмисляне на стратегическите връзки между университета и общността). Palgrave Macmillan, Cham. https://doi.org/10.1007/978-3-030-89086-5_3.

(6) Myklebust, J.P., Smidt, H. (2021), What is the role of universities in global upskilling? (Каква е ролята на университетите в подобряването на уменията на световно равнище?), University World News, достъпно онлайн https://www.universityworldnews.com/post.php?story=20210129110449887.

(7) Hammerbauer, M., Pavletić, P., Vespa, M. (2021) Brain drain in higher education in European context (Изтичането на мозъците във висшето образование в европейски контекст), Окончателен доклад — ESC41, достъпен онлайн на адрес https://www.esu-online.org/wp-content/uploads/2021/03/Brain-Drain-final-report-ESC41-Google-Docs.pdf..

(8) Reichert, S. (2019), The Role of Universities in Regional Innovation Ecosystems (Ролята на университетите в регионалните иновационни екосистеми), проучване на Асоциацията на европейските университети, достъпно онлайн на https://www.eua.eu/downloads/publications/eua%20innovation%20ecosystem%20report_final_digital.pdf.

(9) Jackson, N. J. (2011) Learning for a complex world: A lifewide concept of learning, education and personal development (Ученето за един сложен свят: концепция учене, образование и личностно развитие, която обхваща всички аспекти на живота). Bloomington, IN: Author House; Williams, S., Dodd, L. J., Steele, C., & Randall, R. (2015), A systematic review of current understandings of employability (Систематичен преглед на настоящите концепции за пригодността за заетост), Journal of Education and Work, Vol. 29, брой 8, 2006 г., стр. 877—901.